CELEX: E2018J0002
Language: da
Date: 2019-05-14 00:00:00
Title: Domstolens dom af 14. maj 2019 i sag E-2/18 — C mod Concordia Schweizerische Kranken- und Unfallversicherung AG, Landesvertretung Liechtenstein (Forordning (EF) nr. 883/2004 — artikel 24 — pensionist bosiddende uden for den kompetente stat — naturalydelser på bopælsstedet — refusionsprocedure)

19.9.2019   
            
            
               DA
            
            
               Den Europæiske Unions Tidende
            
            
               C 315/3
            
         
      DOMSTOLENS DOM
      af 14. maj 2019
      i sag E-2/18
      C
      mod
      Concordia Schweizerische Kranken- und Unfallversicherung AG, Landesvertretung Liechtenstein
      
         (Forordning (EF) nr. 883/2004 — artikel 24 — pensionist bosiddende uden for den kompetente stat — naturalydelser på bopælsstedet — refusionsprocedure)
      
      (2019/C 315/04)
      I sag E-2/18, C mod Concordia Schweizerische Kranken- und Unfallversicherung AG, Landesvertretung Liechtenstein, hvori Fürstliches Landgericht (landsretten i Liechtenstein) har anmodet Domstolen om i henhold til artikel 34 i aftalen mellem EFTA-staterne om oprettelse af en tilsynsmyndighed og en domstol at fortolke Europa-Parlamentets og Rådets forordning (EF) nr. 883/2004 af 29. april 2004 om koordinering af de sociale sikringsordninger, har Domstolen, sammensat af præsidenten Páll Hreinsson og dommerne Per Christiansen (refererende dommer) og Bernd Hammermann, afsagt dom den 14. maj 2019. Domskonklusionen lyder således:
      
                  1.
               
               
                  Når en pensionist ikke har ret til naturalydelser i den EØS-stat, hvor han bor, fordi ydelserne falder uden for statens sociale sikringsordning, er pensionisten berettiget til i medfør af artikel 24, stk. 1, i Europa-Parlamentets og Rådets forordning (EF) nr. 883/2004 af 29. april 2004 om koordinering af de sociale sikringsordninger at modtage naturalydelser for den kompetente institutions regning i det EØS-land, i henhold til hvis lovgivning pensionen udbetales.
               
            
                  2.
               
               
                  Pensionisten har ret til at indgive anmodninger om refusion direkte til den kompetente institution i det EØS-land, i henhold til hvis lovgivning pensionen udbetales, navnlig, men ikke kun, hvis han er blevet nægtet refusion fra bopælsstaten. I overensstemmelse med artikel 22, stk. 1, i Europa-Parlamentets og Rådets forordning (EF) nr. 987/2009 af 16. september 2009 om de nærmere regler til gennemførelse af forordning (EF) nr. 883/2004 om koordinering af de sociale sikringsordninger og artikel 76, stk. 4, i forordning (EF) nr. 883/2004 må det ikke gøre indgreb i pensionistens rettigheder over for den kompetente institution, hvis denne ikke giver pensionisten oplysninger om den procedure, der skal følges.